title: Препоръка на Съвета от 26 ноември 2018 година относно насърчаването на автоматичното взаимно признаване на квалификациите за висше образование и за завършен гимназиален етап на средно образование и квалификациите по обучение и на резултатите от периоди на учене в чужбина

text:
               10.12.2018

               BG

               Официален вестник на Европейския съюз

               C 444/1

      ПРЕПОРЪКА НА СЪВЕТА
      от 26 ноември 2018 година
      относно насърчаването на автоматичното взаимно признаване на квалификациите за висше образование и за завършен гимназиален етап на средно образование и квалификациите по обучение и на резултатите от периоди на учене в чужбина
      (2018/C 444/01)
      СЪВЕТЪТ НА ЕВРОПЕЙСКИЯ СЪЮЗ,
      като взе предвид Договора за функционирането на Европейския съюз, и по-специално членове 165 и 166 от него,
      като взе предвид предложението на Европейската комисия,
      като има предвид, че:

                  (1)

                  Образователната мобилност насърчава знанията, уменията, компетентностите и опита, включително личностните и социалните компетентности и културната осведоменост, които са от ключово значение за активното участие в обществото и на пазара на труда, както и за насърчаването на европейската идентичност.

                  (2)

                  В своето Съобщение относно укрепването на европейската идентичност чрез образование и култура (1) Европейската комисия изложи виждане за създаването до 2025 г. на европейско образователно пространство, в което ученето, обучението и извършването на научно-изследователска дейност няма да бъдат възпрепятствани от границите, включително чрез премахване на пречките пред признаването на квалификациите, придобити както в средното, така и във висшето образование.

                  (3)

                  В заключенията на Европейския съвет от 14 декември 2017 г. държавите членки, Съветът и Комисията бяха приканени, в съответствие с областите им на компетентност, да постигнат напредък с оглед на „насърчаване на сътрудничеството между държавите членки в областта на взаимното признаване на дипломите за висше образование и на удостоверенията на ниво средно образование“ (2).

                  (4)

                  Конвенцията от 1997 г. за признаване на квалификациите, отнасящи се до висшето образование в Европейския регион (Лисабонската конвенция за признаване на квалификациите) и нейните допълващи текстове, разработени от Съвета на Европа и ЮНЕСКО, осигурява правна рамка за признаване на квалификациите за висше образование и на квалификациите за завършен гимназиален етап на средно образование, които дават достъп до висше образование.

                  (5)

                  В Букурещкото комюнике от 2012 г. министрите на образованието от европейското пространство за висше образование се ангажираха с дългосрочната цел за автоматично признаване на съпоставими академични степени. Осъществен беше напредък, включително чрез работата на проучвателната група относно автоматичното признаване, но целта още не е постигната.

                  (6)

                  През 2002 г. министрите, отговарящи за професионалното образование и обучение в държавите членки, се ангажираха с процеса от Копенхаген — процес на засилено сътрудничество, който насърчава признаването на квалификации и компетентности.

                  (7)

                  Осигуряването на качеството по-специално има ключова роля за подобряването на прозрачността, като спомага за изграждането на взаимно доверие. Поради това е важно да се надгражда работата, която вече е осъществена в контекста на стандартите и насоките за осигуряване на качеството в европейското пространство за висше образование и Европейската референтна рамка за осигуряване на качество в професионалното образование и обучение, и като се прави позоваване на Европейската квалификационна рамка за учене през целия живот.

                  (8)

                  За да се улесни признаването на резултатите от ученето в националното законодателство, включително в рамките на мобилността, следва да продължи работата по въвеждането на Европейска система за трансфер и натрупване на кредити и на Европейска система за кредити в професионалното образование и обучение.

                  (9)

                  Препоръката на Съвета от 22 май 2017 г. относно Европейската квалификационна рамка за учене през целия живот (3) има за цел да се повишат прозрачността, съпоставимостта и преносимостта на квалификациите, като по този начин се улеснява признаването им.

                  (10)

                  В резолюцията си от 20 април 2012 г. за модернизиране на системите за висше образование в Европа Европейският парламент призовава ЕС и държавите членки да положат допълнителни усилия за повишаване на ефективността на признаването и за задълбочаване на хармонизацията по отношение на академичните квалификации (4).

                  (11)

                  Във все по-глобализиращия се контекст е важно студентите да могат да използват всички възможности за учене в цяла Европа по възможно най-добрия начин. За да стане реалност това, квалификацията, издадена от компетентен орган в една държава членка, следва да бъде валидна във всяка друга държава членка за получаването на достъп до по-нататъшни учебни дейности. Това се отнася и до гражданите на трети държави, които притежават квалификация от една държава членка и отиват в друга държава членка. Липсата на такова автоматично признаване на квалификациите и на резултатите от периодите на учене в чужбина обаче възпрепятства мобилността. Възприемането на подход на равнище ЕС за автоматично признаване ще осигури необходимата яснота и последователност, за да се преодолеят съществуващите пречки.

                  (12)

                  В областта на висшето образование процедурите по признаване често са твърде сложни или твърде скъпи и в много случаи мобилни студенти не получават пълно признаване на успешно постигнатите резултати от ученето. Няколко държави членки обаче поеха инициативата да постигнат напредък по отношение на автоматичното взаимно признаване, включително чрез подписване на регионални споразумения. Тези инициативи биха могли да послужат като модели за създаването на система в целия Съюз.

                  (13)

                  Що се отнася до гимназиалния етап на средното образование и обучение, притежателите на квалификации, даващи достъп до висше образование в една държава членка, често нямат сигурност относно достъпа до висше образование в друга държава членка. По-специално някои държави членки не признават квалификациите, които дават достъп до висше образование на притежателите на квалификации за средно образование в професионалното образование и обучение, придобити в други държави членки. Освен това, докато по-кратките периоди на учене в чужбина невинаги създават проблеми с признаването на квалификации, несигурността продължава да бъде важно предизвикателство по отношение на периодите с продължителност от три месеца до една година.

                  (14)

                  Възприемането на поетапен подход ще помогне на държавите членки да въведат условията, които ще направят възможно автоматичното взаимно признаване. Този подход ще се основава на вече съществуващите инструменти за висшето образование и професионалното образование и обучение, но ще подобри тяхното използване и постепенно ще повиши нивото на амбиция. В областта на гимназиалния етап на общото средно образование и обучение ще започне процес на сътрудничество, насочен към изграждане на необходимото равнище на доверие между различните системи за образование и обучение на държавите членки. В настоящата препоръка се предлага допълнителен подход към инициативите на държавите членки, а заложените в нея ангажименти са с доброволен характер.

                  (15)

                  Настоящата препоръка не засяга системата за взаимно признаване на професионалните квалификации и хармонизираните минимални изисквания за обучение по отношение на няколко професии съгласно Директива 2005/36/ЕО на Европейския парламент и на Съвета (5) относно признаването на професионалните квалификации, изменена с Директива (ЕС) 2013/55 на Европейския парламент и на Съвета (6),

            ПРЕПОРЪЧВА НА ДЪРЖАВИТЕ ЧЛЕНКИ:
      В съответствие с националното право и правото на Съюза, наличните ресурси и националните обстоятелства, като надграждат върху Лисабонската конвенция за признаване на квалификациите (7) и нейните допълващи текстове, и в тясно сътрудничество с всички имащи отношение заинтересовани страни:

         Основен принцип

                  1.

                  Въвеждане до 2025 г. на мерките, необходими за:

                              а)

                              постигането на автоматично взаимно признаване (8) за целите на по-нататъшно учене, без да се налага да се преминава през отделна процедура по признаване, така че:

                                          i)

                                          квалификацията за висше образование, придобита в една държава членка, да се признава (9) автоматично на същото равнище в другите държави членки за целите на достъпа до по-нататъшно обучение, без да се засяга правото на висшето училище или на компетентните органи да определят специфични критерии за прием в конкретни програми или да проверяват автентичността на документите;

                                          ii)

                                          резултатите от период на учене в чужбина на равнище висше образование, осъществен в една държава членка, да се признават автоматично и напълно в останалите държави членки — както са посочени в споразумението за обучение и потвърдени в академичната справка, в съответствие с Европейската система за трансфер и натрупване на кредити;

                              б)

                              постигането на съществен напредък по отношение на автоматичното взаимно признаване за целите на по-нататъшно учене, така че:

                                          i)

                                          квалификацията за гимназиален етап на средното образование и обучение, даващо достъп до висше образование в държавата членка, където е издадена квалификацията, се признава, само за целите на предоставянето на достъп до висше образование в други държави членки, без да се засяга правото на висшето училище или на компетентните органи да определят специфични правила за прием в конкретни програми или да проверяват автентичността на документите;

                                          ii)

                                          резултатите от период на учене в чужбина с продължителност до една година, осъществен по време на гимназиалния етап на средното образование и обучение в една държава членка, да се признават във всяка друга държава членка, без учещият да трябва да повтаря учебната година или постигнати резултати от ученето в държавата си на произход, при условие че резултатите от ученето в общи линии съответстват на националните учебни програми в държавата на произход.

         Висше образование

                  2.

                  Като се отчита, че е важно да се насърчи прозрачността и да се изгради взаимно доверие в системите за висше образование, за да се постигне автоматично взаимно признаване за целите на по-нататъшното учене, да постигнат съгласие за изпълнение на следните условия, при които:

                              а)

                              националните квалификационни рамки или системи да са съотнесени към Европейската квалификационна рамка, като това съотнасяне се преразглежда и актуализира при необходимост, и да са самосертифицирани спрямо Квалификационната рамка за европейското пространство за висше образование;

                              б)

                              системите за висше образование да са организирани в съответствие със структурите и принципите на Болонския процес, да включват рамка с три цикъла и когато е приложимо за съответната държава членка — един кратък цикъл съгласно определеното в Квалификационната рамка за европейското пространство за висше образование; и

                              в)

                              външното осигуряване на качеството да се осъществява от независими агенции по осигуряване на качеството, които са регистрирани или са в процес на регистрация в Европейския регистър за осигуряване на качество и които съответно съблюдават както стандартите и насоките за осигуряване на качеството в европейското пространство за висше образование, така и европейския подход за осигуряване на качеството на съвместните програми.

                  3.

                  В сътрудничество с националните информационни центрове за академично признаване, с висшите училища, с агенциите по осигуряване на качеството и с други ключови заинтересовани страни да разработят национални ръководства, с които да се съдейства на висшите училища да създадат и да прилагат ефективно следните инструменти за прозрачност, в съответствие с насоките за Европейската система за трансфер и натрупване на кредити, като по този начин осигурят последователност и намалят административната тежест за висшите училища и учещите:

                              а)

                              актуален каталог на курсовете с описание на програмите за придобиване на степен, единни образователни единици и таблици с разпределение на оценките;

                              б)

                              дипломни приложения за всички завършили, които да се издават автоматично и безплатно на широко използван език и при възможност в цифров формат; и

                              в)

                              прозрачни критерии за признаване, които да се прилагат във всяко висше училище.

                  4.

                  В сътрудничество с националните информационни центрове за академично признаване да предоставят експертна подкрепа и обучение на висшите училища за прилагането на тези национални насоки и да наблюдават изпълнението им.

         Гимназиален етап на средното образование и обучение

                  5.

                  За да постигнат съществен напредък по отношение на автоматичното взаимно признаване на квалификациите за гимназиален етап на средното образование и обучение само за целите на по-нататъшното учене, да насърчават прозрачността и да изградят взаимно доверие в системите си за средно образование и обучение чрез:

                              а)

                              гарантиране, че националните квалификационни рамки или системи са съотнесени към Европейската квалификационна рамка, като това съотнасяне се преразглежда и актуализира при необходимост;

                              б)

                              обмен на информация и насърчаване на взаимното учене относно системите за осигуряване на качеството в училищното образование при пълно зачитане на различните национални подходи към осигуряването на качеството; и

                              в)

                              разработване на допълнителни инструменти за осигуряване на качеството в професионалното образование и обучение в съответствие с Европейската рамка за осигуряване на качество в професионалното образование и обучение и по-нататъшното ѝ развитие.

                  6.

                  Да улеснят мобилността и признаването на резултатите от периодите на учене в чужбина по време на гимназиалния етап на средното образование и обучение чрез:

                              а)

                              подкрепа за институциите за гимназиален етап на средното образование и обучение относно общите принципи и инструменти за признаване, например чрез ръководства или обучение;

                              б)

                              насърчаване на използването на прозрачни критерии и инструменти, например основани на резултати от ученето споразумения за обучение между изпращащите и приемащите институции. По отношение на професионалното образование и обучение, да разширят използването на инструментите на Съюза (10); и

                              в)

                              насърчаване на ползите от мобилността за институциите за гимназиален етап на средното образование и обучение и учещите и техните семейства.

         Национални информационни центрове за академично признаване

                  7.

                  Да развият капацитета и да укрепят ролята на националните информационни центрове за академично признаване и на оценителите на квалификации, по-специално по отношение на разпространението на информация, използването на онлайн инструменти за подобряване на ефективността, прозрачността и последователността, и на целта да се намалят административната и финансовата тежест за потребителите на техните услуги.

         Възможности за преминаване между отделните сектори и мобилност

                  8.

                  Да проучат добрите практики по отношение на признаването на предишно учене и възможностите за преминаване между отделните сектори на образованието и обучението, по-специално между професионалното образование и обучение и висшето образование.

         Доказателствена база

                  9.

                  Да подобрят доказателствената база чрез събиране и разпространение на данни относно обхвата и естеството на случаите на признаване за целите на настоящата препоръка.

         Докладване и оценка

                  10.

                  В срок от три години след приемането на настоящата препоръка и редовно след това да докладват посредством съществуващите рамки и инструменти относно опита, добрите практики, включително регионалните споразумения, и напредъка по постигането на автоматично взаимно признаване на квалификациите и на резултатите от периодите на учене в чужбина.

            ПРИВЕТСТВА НАМЕРЕНИЕТО НА КОМИСИЯТА:

                  11.

                  Да предоставя целенасочена подкрепа за държавите членки, включително взаимно учене, набелязване на пречките, срещнати при сегашната практика на признаване на квалификациите, обмен на добри практики и улесняване на сътрудничеството между държавите членки и със заинтересованите страни, органите по признаването и международните организации, по-специално Съвета на Европа и Организацията за образование, наука и култура на ООН. Това сътрудничество има за цел да се гарантира цялостното прилагане на инструментите от Болонския процес за висшето образование в Съюза, Лисабонската конвенция за признаване на квалификациите и нейните допълващи текстове, и на инструментите от процеса от Копенхаген за професионалното образование и обучение.

                  12.

                  В областта на общия гимназиален етап на средното образование — да започне съвместно с държавите членки процес на сътрудничество на равнището на Съюза в рамките на стратегическата рамка за европейско сътрудничество в областта на образованието и обучението „Образование и обучение 2020“ или всяка друга последваща рамка, да постави началото на по-тясно сътрудничество и обмен на практики между държавите членки по отношение на гимназиалния етап на средното образование, за да се постигнат определените в настоящата препоръка цели за насърчаване на прозрачността и за изграждане на взаимно доверие в училищните образователни системи в целия Съюз.

                  13.

                  В сътрудничество с държавите членки да установи лесна за ползване онлайн информационна услуга на равнището на Съюза относно квалификациите за завършен гимназиален етап на средното образование и обучение, които дават достъп до висше образование във всяка държава членка, като доразвие съществуващите онлайн платформи.

                  14.

                  Да проучи възможностите за синергия между инструментите на Съюза за прозрачност (11) и, където е подходящо — да ги доразвие с цел подобряване на сътрудничеството и мобилността между секторите на образованието и обучението.

                  15.

                  Да проучи в сътрудничество с държавите членки потенциала на новите технологии, например блокверижната технология, за улесняване на автоматичното взаимно признаване.

                  16.

                  Да проучи в сътрудничество с държавите членки и националните информационни центрове за академично признаване възможността за разширяване на ролята на тези центрове, така че да бъдат обхванати и други сектори на образованието и обучението, както и начините да им окаже подкрепа за това разширяване.

                  17.

                  Да подкрепя използването на европейски източници на финансиране, като програмата Еразъм+ и европейските структурни и инвестиционни фондове, когато това е уместно и съответства на техните финансови възможности, правна рамка, процедури за вземане на решения и определени приоритети за периода 2014—2020 г., без да се засягат преговорите за следващата многогодишна финансова рамка. Да укрепи мобилността в областта на средното образование и обучение в рамките на програмата Еразъм+ и нейната програма приемник.

                  18.

                  Да докладва на Съвета в рамките на четири години относно последващите действия по настоящата препоръка посредством съществуващите рамки и инструменти, въз основа на информация от държавите членки,

         Съставено в Брюксел на 26 ноември 2018 година.

               За Съвета

               Председател

            J. BOGNER-STRAUSS

         (1)  COM(2017) 673 final.

         (2)  EUCO 19/1/17 REV 1.

         (3)  ОВ C 189, 15.6.2017 г., стр. 15.

         (4)  P7_TA(2012) 0139.

         (5)  Директива 2005/36/ЕО на Европейския парламент и на Съвета от 7 септември 2005 г. относно признаването на професионалните квалификации (ОВ L 255, 30.9.2005 г., стр. 22).

         (6)  Директива 2013/55/ЕС на Европейския парламент и на Съвета от 20 ноември 2013 г. за изменение на Директива 2005/36/ЕО относно признаването на професионалните квалификации и на Регламент (ЕС) № 1024/2012 относно административно сътрудничество посредством Информационната система за вътрешния пазар („Регламент за ИСВП“) (ОВ L 354, 28.12.2013 г., стр. 132).

         (7)  Лисабонска конвенция за признаване на квалификациите, отнасящи се до висшето образование в Европейския регион.

         (8)  Съгласно определеното в приложението

         (9)  Съгласно определеното в Лисабонската конвенция за признаване на квалификациите и потвърдено за последен път във връзка с Болонския процес в Комюникето от Париж от 25 май 2018 г.

         (10)  Например инструментите в рамките на онлайн платформата на „Европас“ и Меморандума за разбирателство и Споразумението за обучение, които са част от Европейската система за кредити в професионалното образование и обучение.

         (11)  Например дипломното приложение, приложението към удостоверение, Европейската система за трансфер и натрупване на кредити, Европейската система за кредити в професионалното образование и обучение, Европейската квалификационна рамка, както и инструментите по линия на онлайн платформата на „Европас“.

         ПРИЛОЖЕНИЕ
         РЕЧНИК

            Автоматично взаимно признаване на квалификация: правото на притежателите на квалификация от определена степен, издадена от една държава членка, да кандидатстват за достъп до програма за висше образование за следващата степен в друга държава членка, без да е необходимо да преминават през каквато и да е отделна процедура по признаване. Това не следва да засяга правото на висшето училище или компетентните органи да определят специфични критерии за оценка и прием за конкретна програма. Това не засяга и правото на проверка на автентичността на квалификацията, а в случай на квалификация за гимназиален етап на средното образование и обучение — на проверка дали тя действително дава достъп до висше образование в държавата членка на издаване или, в надлежно обосновани случаи, дали издадената квалификация отговаря на изискванията за достъп до конкретна програма за висше образование в приемащата държава членка.

            Автоматично взаимно признаване на резултатите от период на учене в чужбина: на равнище висше образование, правото на признаване на учебните резултати от даден период на учене: както са договорени предварително в споразумение за обучение и потвърдени в академичната справка, в съответствие с Европейската система за трансфер и натрупване на кредити (ECTS). По-конкретно, това означава да се прилага правилото, посочено в Ръководството за потребителя относно ECTS от 2015 г., в което се посочва, че: всички кредити, придобити по време на период на учене в чужбина или по време на виртуалната мобилност, договорени в споразумение за обучение и потвърдени в академична справка, следва да се прехвърлят незабавно и да бъдат зачетени за степента на студента без никаква допълнителна работа или оценка на студента. На равнище гимназиален етап на средното образование, правото на признаване в държавата на произход на резултатите от ученето от даден период на учене в чужбина в държава членка, при условие че учебните резултати в общи линии съответстват на националните учебни програми в държавата на произход. Това не засяга правото на институциите за образование и обучение предварително да определят специфични изисквания за даден период на образователна мобилност или да проверяват дали тези изисквания са спазени при завръщането от период на образователна мобилност.

            Блокова верига: начин да се даде възможност информацията да бъде записвана и споделяна от дадена общност. Всеки член на общността поддържа свое собствено копие на информацията. Записите са постоянни и прозрачни и позволяват търсене. Всяка актуализация е нов „блок“, добавен към края на „веригата“.

            Приложение към сертификат: документ, който се прилага към сертификат за професионално образование и обучение или професионален сертификат, издаден от компетентните органи или служби, с цел да се улесни разбирането от трети лица — по-специално в друга държава — на резултатите от ученето, постигнати от притежателя на квалификацията, както и естеството, нивото, контекста, съдържанието и статуса на завършеното образование и обучение и придобитите умения.

            Каталог на курсовете: съгласно описанието в Ръководството за потребителя относно ECTS (2015 г.) каталогът на курсовете включва подробна, лесна за ползване и актуална информация за учебната среда на институцията (обща информация за институцията и за нейните ресурси и услуги, както и академична информация за нейните програми и отделни образователни компоненти), която следва да бъде на разположение на студентите, преди те да започнат обучението си, както и по време на цялото им обучение, за да могат да направят правилни избори и да оползотворяват времето си по най-ефективния начин. Каталогът на курсовете следва да бъде публикуван на уебсайта на институцията, като наименованията на курсовете/предметите бъдат посочени на националния език (или на регионалния език, ако е уместно), както и на английски език, така че всички заинтересовани страни да имат лесен достъп до него. Институцията има свободата да избира формата на каталога, както и в каква последователност да бъде представена информацията. Каталогът следва да бъде публикуван достатъчно рано, за да могат бъдещите студенти да направят своите избори.

            Компетентен орган: лице или организация, които имат законово делегирани или предоставени власт, капацитет или правомощия да изпълняват определена функция.

            Оценител на квалификациите: лице, което оценява квалификации или взема решения относно тяхното признаване.

            Дипломно приложение: документ, който се прилага към диплома за висше образование, издаден от компетентните органи или служби, с цел да се улесни разбирането от трети лица — по-специално в друга държава — на резултатите от ученето, придобити от притежателя на квалификацията, както и естеството, нивото, контекста, съдържанието и статуса на завършеното образование и обучение и придобитите умения.

            Европейски подход за осигуряване на качеството на съвместните програми: одобрен от министрите на образованието от европейското пространство за висше образование през 2015 г., неговата цел е да се подобри осигуряването на качеството на съвместните програми чрез определяне на стандарти и премахване на пречките пред тяхното признаване.

            Европейска система за кредити в професионалното образование и обучение (ECVET): техническа рамка за трансфера, признаването и когато е приложимо — натрупването на резултати от ученето на отделните лица с цел постигане на квалификация. Европейската система за кредити в професионалното образование и обучение се основава на описанието на квалификациите по единици резултати от ученето, на процесите на трансфер, признаване и натрупване, както и на редица допълнителни документи, като например меморандуми за разбирателство и споразумения за обучение.

            Европейска система за трансфер и натрупване на кредити (ECTS): съгласно описанието в Ръководството за потребителя относно ECTS (2015 г.) това е ориентирана към учещия система за натрупване и трансфер на кредити, основана на принципа на прозрачност на процесите на учене, преподаване и оценяване. Целта ѝ е да се улеснят планирането, осъществяването и оценяването на учебните програми и студентската мобилност чрез признаване на учебните постижения, квалификациите и периодите на учене.

            Квалификационна рамка за европейското пространство за висше образование (КРЕПВО): обща рамка за квалификациите в европейското пространство за висше образование, което включва 48 държави. Тя обхваща четири цикъла (кратък цикъл, бакалавърска, магистърска и докторска степен), включително, в национален контекст, междинни квалификации, генерични дескриптори за всеки цикъл, основани на резултатите от ученето и компетентностите, както и броя на кредитите в първия и втория цикъл.

            Европейски регистър за осигуряване на качество във висшето образование (EQAR): регистър на агенциите по осигуряване на качеството, в който са изброени агенциите, които са доказали значително съответствие с общ набор от принципи за осигуряване на качеството в Европа. Тези принципи са определени в стандартите и насоките за осигуряване на качеството в европейското пространство за висше образование (ESG).

            Европейска референтна рамка за осигуряване на качество в професионалното образование и обучение (EQAVET): общност от практики, която обединява държавите членки, социалните партньори и Европейската комисия с цел развиване и подобряване на осигуряването на качеството в професионалното образование и обучение.

            Европейска квалификационна рамка (ЕКР): инструмент за превод, който улеснява комуникацията и сравнението между квалификационните системи в Европа. Нейните осем общи европейски референтни нива са описани с оглед на резултатите от ученето: знания, умения и отговорност и самостоятелност. Това позволява всички национални квалификационни системи, национални квалификационни рамки и квалификации в Европа да бъдат съотнесени към нивата по Европейската квалификационна рамка. Учещите, завършилите, доставчиците на образование и обучение и работодателите могат да използват тези нива, за да разберат и сравнят квалификациите, издадени в различни държави и от различни системи за образование и обучение.

            Споразумение за обучение: в областта на висшето образование, съгласно определението в Ръководството за потребителя относно ECTS (2015 г.) това е официално споразумение, сключено между трите страни, които участват в мобилността — студента, изпращащата институция и приемащата институция или организация/предприятие, за да се улесни организирането на мобилност с цел придобиване на кредити и нейното признаване. Споразумението трябва да бъде подписано от трите страни преди началото на периода на мобилност и има за цел да даде на студента потвърждение, че кредитите, които той получава по време на периода на мобилност, ще бъдат признати. В областта на гимназиалния етап на средното образование и обучение, споразумение, сключено между трите страни, които участват в мобилността — ученика/стажанта или неговото семейство, изпращащата институция и приемащата институция или организация/предприятие, така че да се улесни организирането на периода на учене и неговото признаване. Всяка от трите страни, които подписват споразумението за обучение, се ангажира да спазва всички приети договорености, като при това се гарантира, че на ученика/стажанта ще бъде признат периодът на учене или резултатите от обучението без допълнителни изисквания.

            Резултати от ученето: констатациите относно това, което учещият знае, разбира и може да прави след завършване на даден учебен процес, които се правят въз основа на усвоените знания, умения и компетентности.

            Национална квалификационна рамка: инструмент за класификация на квалификациите съгласно набор от критерии за достигнати конкретни нива в процеса на обучение, чиято цел е да се обединят и съгласуват националните квалификационни подсистеми и да се подобрят прозрачността, достъпът, подреждането и качеството на квалификациите по отношение на пазара на труда и гражданското общество.

            Висше училище: всеки вид висше училище, което съгласно действащото национално право или практика предлага признати степени или други признати квалификации за висше образование, без значение как се нарича тази институция, както и всеки друг вид висше училище, което е признато от националните органи като част от съответната национална система за висше образование.

            Квалификация: официален резултат от процес на оценяване и валидиране, получен, когато компетентният орган или служба определи, че дадено лице е постигнало резултати от ученето, които съответстват на определени стандарти.

            Признаване на предходно учене: признаването на резултати от учене (независимо дали са от формално образование и обучение или от неформално или самостоятелно учене), придобити, преди да бъде поискано те да бъдат валидирани (1).

            Стандарти и насоки за осигуряване на качеството в европейското пространство за висше образование: набор от стандарти и насоки за вътрешно и външно осигуряване на качеството във висшето образование, разработени в рамките на Болонския процес. Те предоставят насоки за областите, които са от съществено значение за успешното осигуряване на качеството и за учебната среда във висшето образование. Стандартите и насоките за осигуряване на качеството в европейското пространство за висше образование трябва да се разглеждат в по-широк контекст, включващ квалификационните рамки, Европейската система за трансфер и натрупване на кредити и дипломните приложения — всички допринасящи за насърчаването на прозрачността и взаимното доверие в европейското пространство за висше образование.

            Академична справка: съгласно определението в Ръководството за потребителя относно ECTS (2015 г.) това е актуален запис на напредъка на студентите в обучението им: образователните компоненти, които са изучавали, броя на получените от тях точки по Европейската система за трансфер и натрупване на кредити и оценките, които са им били поставени. Това е документ от съществено значение за отчитането на напредъка и за признаването на учебните постижения, включително за студентската мобилност. Повечето институции изготвят академичната справка въз основа на своите институционални бази данни.

            (1)  Препоръка на Съвета от 20 декември 2012 г. относно валидирането на неформалното и самостоятелното учене (ОВ C 398, 22.12.2012 г., стр. 1).


title: Препоръка (ЕС) 2018/2052 на Комисията от 19 декември 2018 година относно привеждането в съответствие на обхвата и условията за генералните лицензи за трансфер за целите на изложения, посочени в член 5, параграф 2, буква в) от Директива 2009/43/ЕО на Европейския парламент и на Съвета (нотифицирано под номер С(2018) 8611) (Текст от значение за ЕИП.)

text:
               21.12.2018

               BG

               Официален вестник на Европейския съюз

               L 327/98

      ПРЕПОРЪКА (ЕС) 2018/2052 НА КОМИСИЯТА
      от 19 декември 2018 година
      относно привеждането в съответствие на обхвата и условията за генералните лицензи за трансфер за целите на изложения, посочени в член 5, параграф 2, буква в) от Директива 2009/43/ЕО на Европейския парламент и на Съвета

            (нотифицирано под номер С(2018) 8611)

      (текст от значение за ЕИП)
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз, и по-специално член 292 от него,
      като има предвид, че:

                  (1)

                  Съгласно член 5 от Директива 2009/43/ЕО на Европейския парламент и на Съвета (1) държавите членки са задължени да публикуват най-малко четири генерални лиценза за трансфер.

                  (2)

                  Генералните лицензи за трансфер са ключов елемент от опростената система за лицензиране, въведена с Директива 2009/43/ЕО.

                  (3)

                  Различията в обхвата на генералните лицензи за трансфер, публикувани от държавите членки, що се отнася до свързаните с отбраната продукти, които са обхванати, и различните условия, прилагани към трансфера на тези продукти, биха могли да попречат на прилагането на Директива 2009/43/ЕО и на постигането на нейната цел за опростяване на процеса. Привеждането в съответствие на националните подходи по отношение на обхвата и условията на трансферите в рамките на генералните лицензи за трансфер, публикувани от държавите членки, е важен аспект с оглед на гарантирането на привлекателността и използването на тези лицензи.

                  (4)

                  В своите заключения от 18 май 2015 г. Съветът припомни необходимостта от изпълнението и прилагането, наред с другото, на Директива 2009/43/ЕО. След приемането на две предходни препоръки относно генералните лицензи за трансфер за въоръжените сили (2) и за сертифицираните получатели (3), Комисията обяви в Европейския план за действие в областта на отбраната (4) и в Доклада за оценка на Директивата за трансфера (5) акцента, който поставя върху останалите два генерални лиценза за трансфер, обхващащи трансферите за целите на демонстрация, оценка, изложения, поправка и поддръжка.

                  (5)

                  Инициативата за настоящата препоръка бе категорично подкрепена от представителите на държавите членки в комитета, създаден по силата на член 14 от Директива 2009/43/ЕО. Насоките, съдържащи се в препоръката, отразяват обсъжданията на експертна група, създадена в рамките на този комитет.

                  (6)

                  Настоящата препоръка се прилага към списъка на свързаните с отбраната продукти (съответстващ на Общия списък на оръжията на Европейския съюз), съдържащ се в приложението към Директива 2009/43/ЕО. Настоящата препоръка ще бъде актуализирана при необходимост, за да бъдат отразени бъдещите актуализации на списъка на свързаните с отбраната продукти.

                  (7)

                  Въз основа на обсъжданията с държавите членки и като се вземат предвид характеристиките на продуктите (включително изключенията), като например тяхната чувствителност, свързаните с отбраната продукти, изброени в точка 1.1 от настоящата препоръка, представляват минимален и неизчерпателен списък на продуктите, за които държавите членки позволяват трансфер в рамките на своите ГЛТ — И. Това означава, че ГЛТ — И, публикувани от дадена държава членка, могат да позволяват трансфер и на други свързани с отбраната продукти, включени в приложението към Директива 2009/43/ЕО, но не и в настоящата препоръка.

                  (8)

                  В контекста на обсъжданията относно настоящата препоръка държавите членки припомниха, че са поели определени ангажименти в рамките на европейското право, например по Обща позиция 2008/944/ОВППС на Съвета (6), както и определени международни ангажименти в областта на контрола върху износа.

            ПРИЕ НАСТОЯЩАТА ПРЕПОРЪКА:
      1.   ГЕНЕРАЛНИ ЛИЦЕНЗИ ЗА ТРАНСФЕР ЗА ИЗЛОЖЕНИЯ

      На държавите членки се препоръчва да адаптират своите генерални лицензи за трансфер за изложения в съответствие със следните насоки.
      1.1.   Свързани с отбраната продукти, които са допустими за трансфер в рамките на генерални лицензи за трансфер за целите на изложения, посочени в член 5, параграф 2, буква в) от Директива 2009/43/ЕО

      Посочените по-долу категории ML представляват подчаст от списъка на свързаните с отбраната продукти, съдържащ се в приложението към Директива 2009/43/ЕО. Генералните лицензи за трансфер за целите на изложения (ГЛТ — И) следва, като минимум, да позволяват трансфера на свързаните с отбраната продукти, конкретно посочени в категориите ML по-долу. Държавите членки могат да решат да включат в своите ГЛТ — И повече категории ML със съответните им свързани с отбраната продукти.
      Списък на категориите ML, които се включват като минимум:

                  —

                  ML 1. Включват се всички стоки, с изключение на:

                              —

                              оръжия, специално предназначени за военна употреба;

                              —

                              цеви и затвори за оръжия, специално предназначени за военна употреба.

                  —

                  ML 2. Подточки в) и г). Включват се всички стоки.

                  —

                  ML 3. Включват се следните стоки:

                              —

                              учебни боеприпаси.

                  —

                  ML 4. Включват се всички стоки, с изключение на:

                              —

                              подточка 4.а) Всички стоки са изключени, освен учебните модели, които са включени;

                              —

                              подточка 4.б) Специално проектирани компоненти за целите на изстрелване, насочване, отклоняване от целта, радиоелектронно заглушаване, разрушаване, които попадат в подточка ML4.а).

                  —

                  ML 5. Включват се всички стоки, с изключение на:

                              —

                              подточка 5.в) Оборудване за противодействие на изделията, изброени в подточка ML5.а) или ML5.б).

                        Всички стоки трябва да бъдат доставени без компонент за шифриране и без вградена база данни.

                  —

                  ML 6. Включват се всички стоки, с изключение на:

                              —

                              комплектовани превозни средства, които попадат в подточка ML6.a);

                              —

                              шасита и огневи установки, които попадат в подточка ML6.а).

                  —

                  ML 7. Изключват се всички стоки, с изключение на:

                              —

                              подточка 7.е) Оборудване за защита и обеззаразяване, специално проектирано или модифицирано за военна употреба, компоненти и химични смеси;

                              —

                              подточка 7.ж) Оборудване, специално проектирано или модифицирано за военна употреба, проектирано или модифицирано за откриване или идентифициране на материали, изброени в подточки ML7.а), ML7.б) или ML7.г), и специално проектирани за него компоненти.

                  —

                  ML 9. Включват се всички стоки, с изключение на:

                              —

                              комплектовани военни плавателни съдове (подводни или надводни);

                              —

                              комплектовани корпуси;

                              —

                              изделия от подточка ML9.в) Специално проектирани за военна употреба устройства за откриване на подводни цели, с управление и компоненти за тях, специално проектирани за военна употреба.

                  —

                  ML 10. Включват се всички стоки, с изключение на:

                              —

                              комплектовани летателни апарати;

                              —

                              фюзелаж за бойни летателни апарати и бойни хеликоптери;

                              —

                              двигатели за бойни летателни апарати.

                  —

                  ML 11. Включват се всички стоки, с изключение на:

                              —

                              подточка ML11.а)а. Средства за РЕП (радиоелектронно противодействие) и противодействие на РЕП, включително оборудване за създаване на изкуствени смущения и противодействие на РЕП;

                              —

                              подточка ML11.а)б. Електронни лампи с подвижна честота;

                              —

                              подточка ML11.а)в. Радиоелектронни системи или средства, предназначени за наблюдение и следене на електромагнитния спектър за нуждите на военното разузнаване или за нуждите на сигурността или за противодействие на такова наблюдение и следене;

                              —

                              подточка ML11.а)г. Подводно противодействие, включително създаване на изкуствени акустични и магнитни смущения и лъжливи цели, средства, предназначени да въвеждат несвързани или погрешни сигнали в хидроакустичните приемници;

                              —

                              подточка ML11.а)д. Оборудване за защита обработката на данни, за защита на данните и оборудване за защита на предавателните и свързочните линии с помощта на шифротехника;

                              —

                              подточка ML11.а)е. Оборудване за идентификация, проверка на оторизацията и за въвеждане на ключови програми и команди, оборудване за производство и разпределение;

                              —

                              подточка ML11.а)и. Цифрови демодулатори, специално предназначени за прихващане на сигнали;

                              —

                              подточка ML11.б) Оборудване за създаване на изкуствени смущения в глобални навигационни спътникови системи (GNSS) и специално проектирани компоненти за него;

                              —

                              подточка ML11.в) Космически летателни апарати, специално проектирани или модифицирани за военна употреба, и компоненти за космически летателни апарати, специално проектирани за военна употреба.

                  —

                  ML 13. Включват се всички стоки.

                  —

                  ML 14. Включват се всички стоки.

                  —

                  ML 15. Включват се всички стоки.

                  —

                  ML 16. Включват се всички стоки.

                  —

                  ML 17. Включват се всички стоки, с изключение на:

                              —

                              подточка ML17.е) „Библиотеки“, специално проектирани или модифицирани за военна употреба със системи, оборудване или компоненти, изброени в Общия списък на оръжията на ЕС;

                              —

                              подточка ML17.ж) Оборудване или силови установки, работещи със или произвеждащи ядрена енергия, включително ядрени реактори, специално проектирани за военна употреба, и компоненти за тях, които са специално проектирани или модифицирани за военна употреба;

                              —

                              подточка ML17.з) Оборудване и материали, покрити или обработени за намаляване на демаскиращи емисии, специално проектирани за военна употреба, различни от изброените другаде в Общия списък на оръжията на ЕС;

                              —

                              подточка ML17.и) Симулатори, специално проектирани за военни ядрени реактори.

                  —

                  ML 18. Включват се всички стоки.

                  —

                  ML 21. Включват се всички стоки, с изключение на:

                              —

                              подточка ML21.а) Софтуер, специално проектиран или модифициран за някоя от следните цели:

                                          —

                                          разработване, производство, експлоатация или поддръжка на оборудване, посочено в Общия списък на оръжията на ЕС;

                                          —

                                          разработване или производство на материали, изброени в Общия списък на оръжията на ЕС; или

                                          —

                                          разработване, производство, експлоатация или поддръжка на софтуер, посочен в Общия списък на оръжията на ЕС.

                              —

                              Софтуер, специално проектиран или модифициран за използване на изделия, неизброени в този генерален лиценз за трансфер.

                  —

                  ML 22. Включва се следното:

                              —

                              само необходимата технология за използване на стоките, разрешени със същия генерален лиценз за трансфер.

            1.2.   Условия, които следва да се включат в генералния лиценз за трансфер за целите на изложения

      Списъкът по-долу не е изчерпателен. Другите условия, добавени от държава членка, обаче не могат да противоречат на условията или да осуетяват изпълнението им.

                  Териториална валидност

                  :

                  Европейско икономическо пространство (7).

                  Трансфер за изложения

                  :

                  трансфер на свързан с отбраната продукт за целите на изложение в държава членка, като този продукт не може да се използва в реални условия на експлоатация, нито за целите на демонстрация или оценка.

                  Повторен трансфер

                  :

                  държавите членки следва да изберат един от следните варианти за повторен трансфер на свързания с отбраната продукт след изложението, според обстоятелствата:

                              а)

                              освобождаване от задължението за предварително разрешение в съответствие с член 4, параграф 2, буква д) от Директива 2009/43/ЕО;

                              б)

                              публикуване на конкретен генерален лиценз за трансфер на свързани с отбраната продукти за повторен трансфер след изложение, най-малко със същия списък на допустимите свързани с отбраната продукти;

                              в)

                              включване на повторния трансфер в генералния лиценз за трансфер за целите на изложения.

                  Продължителност

                  :

                  държавите членки на произход могат да определят краен срок за връщане на свързания с отбраната продукт, който трябва да се спазва от доставчика по отношение на компетентния орган в държавата членка на произход. Държавите членки, от които се извършва повторен трансфер на свързания с отбраната продукт, могат също така да определят краен срок за повторния трансфер, който трябва да се спазва от доставчика или от неговия представител.

            2.   ПОСЛЕДВАЩИ ДЕЙСТВИЯ

      Държавите членки се приканват да приложат настоящата препоръка най-късно до 1 юли 2019 г.
      Държавите членки се насърчават да уведомяват Комисията за мерките, предприети за прилагане на настоящата препоръка.
      3.   АДРЕСАТИ

      Адресати на настоящата препоръка са държавите членки.

         Съставено в Брюксел на 19 декември 2018 година.

               За Комисията

            Elżbieta BIEŃKOWSKA

               Член на Комисията

         (1)  Директива 2009/43/ЕО на Европейския парламент и на Съвета от 6 май 2009 г. за опростяване на реда и условията за трансфер на продукти, свързани с отбраната, вътре в Общността (ОВ L 146, 10.6.2009 г., стр. 1).

         (2)  ОВ L 329, 3.12.2016 г., стр. 101.

         (3)  ОВ L 329, 3.12.2016 г., стр. 105.

         (4)  COM(2016) 950 final.

         (5)  COM(2016) 760 final.

         (6)  Обща позиция 2008/944/ОВППС на Съвета от 8 декември 2008 г., определяща общи правила за режим на контрол върху износа на военни технологии и оборудване (ОВ L 335, 13.12.2008 г., стр. 99).

         (7)  Решение № 111/2013 на Съвместния комитет на ЕИП от 14 юни 2013 г. за изменение на приложение II (Технически наредби, стандарти, изпитвания и сертифициране) към Споразумението за ЕИП (ОВ L 318, 28.11.2013 г., стр. 12), с което Директива 2009/43/ЕО се включва в Споразумението за ЕИП, съдържа изрично текст, с който се въвежда адаптация: „Тази директива не се прилага по отношение на Лихтенщайн.“.


               11.10.2018

               BG

               Официален вестник на Европейския съюз

               C 369/156

      P8_TA(2017)0495
      Хонконг — 20 години след предаването му на Китай
      Препоръка на Европейския парламент от 13 декември 2017 г. до Съвета, Комисията и заместник-председателя на Комисията/върховен представител на Съюза по въпросите на външните работи и политиката на сигурност относно Хонконг — 20 години след предаването му на Китай (2017/2204(INI))
      (2018/C 369/17)

         Европейският парламент,

                  —

                  като взе предвид Основния закон на специалния административен район Хонконг, който беше приет на 4 април 1990 г. и който влезе в сила на 1 юли 1997 г.,

                  —

                  като взе предвид съвместната декларация на правителството на Обединеното кралство и правителството на Китайската народна република по въпроса за Хонконг от 19 декември 1984 г., известна също като Китайско-Британската съвместна декларация,

                  —

                  като взе предвид съвместните доклади на Комисията и върховния представител на Съюза по въпросите на външните работи и политиката на сигурност от 26 април 2017 г. относно специалния административен район Хонконг — годишен доклад за 2016 г. (JOIN(2017)0016), от 25 април 2016 г. относно специалния административен район Хонконг — годишен доклад за 2015 г. (JOIN(2016)0010) и за 2014 г. от 24 април 2015 г. относно специалния административен район Хонконг — годишен доклад за 2014 г. (JOIN(2015)0012),

                  —

                  като взе предвид съвместното съобщение на Комисията и върховния представител на Съюза по въпросите на външните работи и политиката на сигурност от 22 юни 2016 г. относно елементите за нова стратегия на ЕС за Китай (JOIN(2016)0030), съобщението на Комисията от 14 октомври 2015 г., озаглавен „Търговия за всички — Към една по-отговорна търговска и инвестиционна политика (COM(2015)0497) и заключенията на Съвета от 18 юли 2016 г. относно стратегията на ЕС за Китай,

                  —

                  като взе предвид политиката на ЕС за „единен Китай“,

                  —

                  като взе предвид споразумението за митническо сътрудничество между ЕС и специалния административен район Хонконг от 1999 г. (1),

                  —

                  като взе предвид безвизовото влизане в Шенгенското пространство (2) и останалата част от Европейския съюз за притежателите на паспорти на специалния административен район Хонконг и обратно,

                  —

                  като взе предвид стартирания през 1995 г. диалог между ЕС и Китай относно правата на човека,

                  —

                  като взе предвид своите предишни резолюции относно Хонконг, и по-специално резолюциите от 24 ноември 2016 г. относно Гуй Минхай, лишен от свобода издател в Китай (3), от 4 февруари 2016 г. относно случая на изчезналите книгоиздатели в Хонконг (4), от 15 декември 2005 г. относно положението с правата на човека в Тибет и Хонконг (5), от 8 април 2003 г. относно третия и четвъртия годишен доклад на Комисията до Съвета и до Европейския парламент относно специалния административен район Хонконг (6), от 19 декември 2002 г. относно Хонконг (7), от 26 октомври 2000 г. относно първия и втория годишен доклад на Комисията относно специалния административен район Хонконг (8), от 8 октомври 1998 г. относно съобщението на Комисията до Съвета относно Европейския съюз и Хонконг: след 1997 г. (9), както и от 10 април 1997 г. относно положението в Хонконг (10),

                  —

                  като взе предвид своите предишни резолюции относно Китай, и по-специално резолюциите от 16 декември 2015 г. (11) и от 14 март 2013 г. относно отношенията между ЕС и Китай (12),

                  —

                  като взе предвид член 113 от своя правилник,

                  —

                  като взе предвид доклада на комисията по външни работи (A8-0382/2017),

                  А.

                  като има предвид, че суверенитетът над Хонконг беше прехвърлен от Обединеното кралство на Китайската народна република (КНР) на 1 юли 1997 г.;

                  Б.

                  като има предвид, че Китайско-Британската съвместна декларация от 1984 г. гарантира, а Основният закон на специалния административен район Хонконг от 1990 г. предвижда, че Хонконг ще запази автономията и независимостта на изпълнителната, законодателната и съдебната власт в продължение на 50 години след предаването на суверенитета;

                  В.

                  като има предвид, че ЕС и Европейският парламент продължават да бъдат ревностни поддръжници на принципа „една държава, две системи“, както и на високата степен на автономия на Хонконг в рамките на Китай;

                  Г.

                  като има предвид, че ЕС и Хонконг провеждат годишен диалог на високо равнище, наречен Структуриран диалог, който започна през 2005 г.; като има предвид, че 10-ият годишен структуриран диалог се проведе в Брюксел на 17 ноември 2016 г.;

                  Д.

                  като има предвид, че двустранните отношения между ЕС и Хонконг продължават да укрепват; като има предвид, че ЕС е вторият по големина търговски партньор на Хонконг след континентален Китай, а Хонконг е 14-ят по големина търговски партньор на ЕС по отношение на търговията със стоки и ключов партньор по отношение на търговията с услуги; като има предвид, че бъдещите двустранни отношения следва да се възползват от потребността на Хонконг от допълнителна икономическа диверсификация, тесни връзки с „Новия път на коприната“ и по-голяма интеграция с региона на делтата на Перлената река; като има предвид, че според Конференцията на ООН за търговия и развитие (УНКТАД) Хонконг е вторият по големина целеви пазар за преки чуждестранни инвестиции в света;

                  Е.

                  като има предвид, че отбраната и външната политика на Хонконг са в сферата на правомощията на правителството на КНР;

                  Ж.

                  като има предвид, че Основният закон предоставя на специалния административен район Хонконг правото да управлява собствените си външни икономически отношения, както и да се присъединява към международни организации;

                  З.

                  като има предвид, че дори след 1 юли 1997 г. съществуващите споразумения за граждански, политически, икономически, социални и културни права, както и международните споразумения за правата на човека продължават да се прилагат; като има предвид, че КНР също така подписа и ратифицира международните споразумения, гарантиращи спазването на тези права и по този начин призна значението и универсалния характер на правата на човека; като има предвид, че Китай създаде форуми за диалог с ЕС и други международни партньори по въпроси, свързани с принципите на правовата държава;

                  И.

                  като има предвид, че Хонконг е член или асоцииран член на повече от 20 международни организации, включително Световната търговска организация (СТО), Международния валутен фонд (МВФ), Организацията за азиатско-тихоокеанско икономическо сътрудничество (APEC), Интерпол, Банката за международни разплащания (БМР), Азиатската банка за развитие (ADB), Азиатската банка за инфраструктурни инвестиции (АБИИ), Международния олимпийски комитет, Международната търговска камара и Международната конфедерация на свободните профсъюзи;

                  Й.

                  като има предвид, че Хонконг е страна по Международния пакт за граждански и политически права (МПГПП);

                  К.

                  като има предвид, че Основният закон определя разпоредби, които предвиждат защита на правата на човека и личните свободи;

                  Л.

                  като има предвид, че член 27 от Основния закон гарантира свободата на словото, печата и публикуването, както и на сдружаването, събранията, шествията и демонстрациите;

                  М.

                  като има предвид, че в членове 45 и 68 от Основния закон се посочва, че главният администратор и всички членове на Законодателния съвет следва в крайна сметка да се избират чрез всеобщи избори;

                  Н.

                  като има предвид, че Държавният съвет на КНР публикува бяла книга относно прилагането на политиката „една държава, две системи“ в Хонконг на 10 юни 2014 г., като подчерта, че автономията на специалния административен район Хонконг в крайна сметка подлежи на разрешение от централното правителство на КНР;

                  О.

                  като има предвид, че традиционно отвореното общество на Хонконг проправи пътя за развитието на едно истинско и независимо гражданско общество, което участва активно и конструктивно в обществения живот на специалния административен район;

                  П.

                  като има предвид, че гражданското общество на Хонконг повиши обществената осведоменост за гражданските и политическите права, религията, здравеопазването, околната среда, изменението на климата, политическото участие на жените, правата на домашните работници, правата на ЛГБТИ, както и академичните и културните свободи;

                  Р.

                  като има предвид, че Хонконг има динамична многопартийна система; като има предвид, че през годините гражданите на Хонконг станаха свидетели на масови демонстрации в подкрепа на демокрацията и пълното прилагане на Основния закон, включително протестите през 2014 г. на т.нар. движение „Революция на чадърите“, както и относно свободата на медиите, и, наред с другото, против изчезването на хонконгските търговци на книги;

                  С.

                  като има предвид, че през последните 20 години някои журналисти и други работещи в медиите лица, често поддръжници на демокрацията и изразяващи критични възгледи, бяха принудени да подадат оставка, преместени да отразяват по-малко чувствителни области и в някои случаи дори заплашвани с насилие;

                  Т.

                  като има предвид, че в края на 2015 г. изчезнаха четирима души с постоянно пребиваване в Хонконг и един с непостоянно пребиваване, свързани с издателство „Майти кърънт“ и с неговата книжарница, че месеци по-късно се появи информация, че са били задържани в континентален Китай на неизвестно място и че един от освободените търговци на книги съобщи, че е бил принуден да направи признания за вината си;

                  У.

                  като има предвид, че през последните няколко години се наблюдава все по-силна автоцензура в хонконгските медии по въпроси, свързани с континентален Китай, което се потвърждава и от проучванията и докладите на Асоциацията на журналистите в Хонконг;

                  Ф.

                  като има предвид, че Хонконг предлага възможности за обучение на високо ниво и достигане на високо академично равнище, но академичната свобода е в опасност поради многократната намеса от страна на централното правителство на Китай, особено що се отнася до назначенията в университетските съвети;

                  Х.

                  като има предвид, че проучване, което се провежда редовно в рамките на програмата за проучване на общественото мнение на Университета на Хонконг, описва продължителен спад в идентификацията с Китай;

                  Ц.

                  като има предвид, че през януари 2017 г. Бюрото по околна среда в Хонконг публикува междусекторния „План на Хонконг за действие по климата 2030+“, който, следвайки Парижкото споразумение, определя нови цели за въглеродните емисии, а именно намаляване на въглеродната интензивност с две трети и абсолютната стойност на въглеродните емисии с една трета до 2030 г. в сравнение с базовите стойности от 2005 г.;

                  Ч.

                  като има предвид значението на пристанището на Хонконг за КНР и международната търговия;

                  1.

                  отправя следните препоръки към Съвета, Комисията и заместник-председателя на Комисията/върховен представител на Съюза по въпросите на външните работи и политиката на сигурност:

                              а)

                              да подчертаят пред органите на специалния административен район Хонконг и КНР, че така както политиката на ЕС за „единен Китай“ е крайъгълният камък на ангажимента на ЕС, така и пълното зачитане на Основния закон на специалния административен закон Хонконг и принципа „една държава, две системи“ е от ключово значение за развитието и допълнителното укрепване и разширяване на настоящите и бъдещите отношения с ЕС и че намесата във вътрешните работи на Хонконг има потенциала да подкопае този принцип и следователно следва да се избягва;

                              б)

                              да осъдят постоянната намеса на КНР във вътрешните работи на Хонконг, която може да изложи на риск дългосрочната жизнеспособност на модела „една държава, две системи“;

                              в)

                              да укрепят двустранния диалог с правителството на специалния административен район Хонконг, не на последно място чрез годишния структуриран диалог между ЕС и Хонконг, по широк спектър от теми и области на политиката, като демокрация, права на човека, принципи на правовата държава, търговия, инвестиции, финансови услуги, митнически въпроси, околна среда, изменение на климата, научни изследвания и образование, да подкрепят прилагането на принципа „една държава, две системи“ и да продължат с представянето пред Парламента и Съвета на годишни доклади от ЗП/ВП и Комисията относно развоя на ситуацията в Хонконг;

                              г)

                              да признаят, че с течение на времето Хонконг се е превърнал в отворено общество, в което гражданите се ползват с човешки права, свободи, високи стандарти на обществено здравеопазване и безопасност, както и прозрачност, и имат съдебна система, която буди доверие и в която принципите на правовата държава и ниските равнища на корупция са определящи, както и че жителите на Хонконг имат пълното право да очакват да продължат да живеят по този начин и да се ползват с тези права и ценности при висока степен на автономия;

                              д)

                              да подчертаят, че зачитането на автономията на Хонконг е от съществено значение за неговото по-нататъшно положително развитие и за благоприятните отношения с континентален Китай, както и за възобновяването на диалога между континентален Китай и Тайван;

                              е)

                              да се ангажират напълно с подкрепата на автономията и благоденствието на Хонконг и на правата и свободите на неговото население и да изразят твърда подкрепа за започването на процес на политически реформи, който съответства на международните стандарти и Основния закон, който предоставя на гражданите на специалния административен район правото да избират и да бъдат избирани в процеса на подбор за висши ръководни длъжности и който отразява виждането на мнозинството в Хонконг;

                              ж)

                              в този контекст да призоват правителствата на Хонконг и КНР да спазват ангажимента си и да дадат нов тласък за реформата на всеобщото избирателно право на бъдещите избори за главния администратор и членовете на Законодателния съвет в Хонконг, за да има избирателна система, която е демократична, справедлива, открита и прозрачна;

                              з)

                              да намерят начини да подпомогнат укрепването на демокрацията в Хонконг и многопартийната му система и да изразят загриженост относно засилващия се тормоз над опозиционните политически партии и отказа на дружествения регистър да впише няколко продемократични групи;

                              и)

                              да приветстват рекордната избирателна активност на последните избори за Законодателен съвет през 2016 г. и същевременно да изразят съжаление, че през същата година органите на Хонконг са отказали да регистрират нова, подкрепяща независимостта политическа партия на изборите за Законодателен съвет и са дисквалифицирали шестима кандидати с възгледи в подкрепа на по-голяма автономия за Хонконг;

                              й)

                              да осъдят заплахите за личната безопасност на продемократично настроените политици, включително отвличанията и физическото насилие, за които съобщават някои представители на законодателната власт;

                              к)

                              да приветстват освобождаването под гаранция на тримата лидери на продемократичното движение — Джошуа Уонг, Нейтан Лоу и Алекс Чоу, които неотдавна бяха осъдени на затвор за шест до осем месеца за „незаконно събрание“, след като миналата година им бяха наложени несвързани с лишаване от свобода санкции, включително полагане на общественополезен труд, за участието им в мирни протести; да призоват настоятелно Върховния съд на Хонконг да разгледа случаите на г-н Уонг, г-н Лоу и г-н Чоу в съответствие със задълженията на Хонконг съгласно международното право в областта на правата на човека и да призоват настоятелно правителството на Хонконг да преразгледа Наредбата за обществения ред, за да я приведе в съответствие с международните стандарти в областта на правата на човека;

                              л)

                              да изтъкнат пред Китай, че въпреки факта, че Основният закон, Китайско-Британската съвместна декларация и принципът „една държава, две системи“ се спазват до голяма степен, все повече нарастват и се разпростират опасенията, че договорената висока степен на автономия на Хонконг, правната стойност или духът на Китайско-Британската съвместна декларация са поставени под въпрос;

                              м)

                              да изразят дълбока загриженост относно факта, че Постоянният комитет на Общокитайското събрание на народните представители дава тълкувания, независимо дали желани или не, на Основния закон преди съдебните решения, предлагайки да бъдат дисквалифицирани демократично избраните законодатели, като по този начин подкопава доверието в пълната независимост на съдебната власт във въпросните случаи; да припомнят, че съдебната система на Хонконг и нормалният съдебен процес следва да бъдат основният инструмент за решаване на конфликти;

                              н)

                              да подчертаят, че разглеждането на случая с петимата изчезнали търговци на книги е породило будещи съжаление въпроси за автономията на специалния административен район, както е определена в Основния закон, както и за липсата на яснота относно ролята на правоприлагащите агенции от континентален Китай в Хонконг;

                              о)

                              да изразят загриженост относно твърденията, че правоприлагащите агенции на Китай работят в Хонконг, което би представлявало нарушение на Основния закон и би било в противоречие с принципа „една държава, две системи“;

                              п)

                              да подчертаят, че свободата на информацията и свободата на словото като цяло се спазват, като същевременно изразят загриженост относно постоянното влошаване на свободата на печата в Хонконг, с нарастващ натиск върху медиите, както печатни, така и електронни, увеличаваща се автоцензура, в частност по отношение на отразяването на чувствителни въпроси относно континентален Китай или правителството на Хонконг, както и затягането на контрола върху продажбата на чувствителни политически книги посредством монополизиране на собствеността над почти всички книжарници;

                              р)

                              да продължат двустранния диалог с правителството на специалния административен район Хонконг по редица области на политиката, както и по прилагането на принципа „една държава, две системи“;

                              с)

                              да заявят отново, че всяко въведено съгласно Основния закон законодателство, в т.ч. всяко законодателство, което бъде предложено на основание член 23 от Основния закон, като например евентуален законопроект за националната сигурност, не трябва да засяга независимостта и изключителната компетентност на съдебната власт на Хонконг, не следва да подкопава задълженията по силата на Международния пакт за икономически, социални и културни права (МПИСКП), нито свободи като свободата на словото, свободата на медиите, свободата на сдружаване и на събрания, свободата на демонстрации, свободата на създаване на професионални съюзи и на стачка и свободата на академичните изследвания и на културното и художественото изразяване, както и не следва да се прилага спрямо активисти за правата на човека и критици на правителството;

                              т)

                              да представят на Парламента в близкото бъдеще предложения за развитието на сътрудничеството с органите на Хонконг в сферата на данъчната прозрачност, включително механизма за автоматичен обмен на информация (АОИ), борбата с изпирането на пари и финансирането на тероризма и прилагането на мерките, за които призовава ОИСР в нейния пакет от мерки за свиване на данъчната основа и прехвърляне на печалби (BEPS);

                              у)

                              да насърчават и подкрепят координираните на регионално равнище продемократични движения като ключов инструмент за насърчаване на сътрудничеството с Азия по въпроси, свързани с демокрацията и правата на човека;

                              ф)

                              да призовават настоятелно правителството на Хонконг да предприеме по-ефективни мерки за борба срещу отклонението от данъчно облагане и данъчните измами, както и мерки за мониторинг и санкциониране на дружества, които улесняват отклонението от данъчно облагане и данъчните измами посредством своите дъщерни дружества в Хонконг;

                              х)

                              да намерят начини да подкрепят гражданското общество на Хонконг, по-специално организациите, които отстояват универсални ценности, насърчават правата на човека и подпомагат независимостта на съдебната власт и свободата на печата; да подчертаят, че само ненасилствените форми на протест и диалогът могат да бъдат начин за участие в спорове;

                              ц)

                              да препоръчат на Законодателния съвет на Хонконг да разгледа внимателно бъдещето законодателство относно високоскоростния влак, като проведе консултации с организациите на гражданското общество и гражданите на Хонконг;

                              ч)

                              да насърчат академичните институции в Хонконг да поддържат високите стандарти на учебните си програми и научноизследователската си дейност и да запазят академичните свободи, но да изразят загриженост в тази връзка относно процедурата за назначаване на университетските съвети и външната намеса с цел промяна на училищните програми, която би могла да подкопае независимостта на институциите за висше образование; да насърчат укрепването на връзките между академичните институции в Европа и Хонконг;

                              ш)

                              да призоват за навременното приемане на закон за борба с дискриминацията;

                              щ)

                              да припомнят, че обществото и хората в Хонконг са били силно повлияни от имиграцията, в т.ч. бежанците, и да призоват правителството на Хонконг да приведе политиката си за бежанците и миграцията в съответствие с международните стандарти, особено по отношение на непридружените ненавършили пълнолетие бежанци;

                              аа)

                              да подчертаят, че макар последните проучвания да сочат, че много жители на Хонконг желаят да емигрират, би било жалко, ако Хонконг не успее да задържи най-умните и най-способните си граждани, и тревожно, ако толкова много хора, особено младежи, загубят вяра в бъдещето;

                              аб)

                              да изразят загриженост си от това, че експертната група на ООН относно Северна Корея е посочила в докладите си, че Хонконг е една от двете стопански юрисдикции, в които осъществяват дейност най-много дружества параван, контролирани от Северна Корея; припомня, че съвместните международни търговски начинания със Северна Корея са в нарушение на последната резолюция на Съвета за сигурност на ООН 2388 (2017) и настоятелно призовава органите на Хонконг да вземат мерки във връзка с опасенията на експертната група на ООН относно Северна Корея;

                              ав)

                              да привлекат вниманието на органите на Хонконг към факта, че според проведено проучване битовите отпадъци в Хонконг са се увеличили с 80 % през последното десетилетие, което превишава повече от два пъти увеличението на населението, и да им съдействат за разработването на ефективна политика за намаляване на отпадъците, насърчаването на рециклирането и други форми на кръгова икономика, както и повишаването на осведомеността за отговорното потребление;

                              аг)

                              да подчертаят пред органите на Китай, че пълното зачитане на автономията на Хонконг би могло да послужи като модел за процес на дълбоки демократични политически реформи в Китай и за постепенното либерализиране и отваряне на китайското общество;

                              ад)

                              да подчертаят ангажимента на ЕС да укрепи демокрацията, включително правовата държава, независимостта на съдебната система, основните свободи и права, прозрачността и свободата на информация и на изразяване в Хонконг;

                  2.

                  възлага на своя председател да предаде настоящата препоръка на Съвета, Комисията и заместник-председателя на Комисията/върховен представител на Съюза по въпросите на външните работи и политиката на сигурност, както и за сведение на правителството на специалния административен район Хонконг и на правителството на Китайската народна република.

         (1)  ОВ L 151, 18.6.1999 г., стр. 20.

         (2)  ОВ L 81, 21.3.2001 г., стр. 1.

         (3)  Приети текстове, P8_TA(2016)0444.

         (4)  Приети текстове, P8_TA(2016)0045.

         (5)  ОВ C 286 E, 23.11.2006 г., стр. 523.

         (6)  ОВ C 064 E, 12.3.2004 г., стр. 130.

         (7)  ОВ C 031 E, 5.2.2004 г., стр. 261.

         (8)  ОВ C 197, 12.7.2001 г., стр. 387.

         (9)  ОВ C 328, 26.10.1998 г., стр. 186.

         (10)  ОВ C 132, 28.4.1997 г., стр. 222.

         (11)  ОВ C 399, 24.11.2017 г., стр. 92.

         (12)  ОВ C 36, 29.1.2016 г., стр. 126.


title: Препоръка на Съвета от 14 май 2019 година за оценка на напредъка, постигнат от участващите държави членки при изпълнението на ангажиментите, поети в рамките на постоянното структурирано сътрудничество (ПСС)

text:
               15.5.2019

               BG

               Официален вестник на Европейския съюз

               C 166/1

      ПРЕПОРЪКА НА СЪВЕТА
      от 14 май 2019 година
      за оценка на напредъка, постигнат от участващите държави членки при изпълнението на ангажиментите, поети в рамките на постоянното структурирано сътрудничество (ПСС)
      (2019/C 166/01)
      СЪВЕТЪТ НА ЕВРОПЕЙСКИЯ СЪЮЗ,
      като взе предвид Договора за Европейския съюз, и по-специално член 46, параграф 6 от него,
      като взе предвид Протокол № 10 относно постоянното структурирано сътрудничество, установено с член 42 от Договора за Европейския съюз, приложен към Договора за Европейския съюз и към Договора за функционирането на Европейския съюз,
      като взе предвид Решение (ОВППС) 2017/2315 на Съвета от 11 декември 2017 г. за установяване на постоянно структурирано сътрудничество (ПСС) и определяне на списъка на участващите държави членки (1),
      като взе предвид предложението на върховния представител на Съюза по въпросите на външните работи и политиката на сигурност,
      като има предвид, че:

                  (1)

                  В член 4, параграф 2, буква г) от Решение (ОВППС) 2017/2315 се предвижда, че Съветът приема решения и препоръки за оценка на приноса на участващите държави членки за изпълнение на договорените ангажименти съгласно посочения в член 6 от това решение механизъм.

                  (2)

                  В член 6, параграф 3 от Решение (ОВППС) 2017/2315 се предвижда въз основа на годишния доклад относно ПСС, представен на Съвета от върховния представител на Съюза по въпросите на външните работи и политиката на сигурност (наричан по-долу „върховният представител“), веднъж годишно Съветът да прави преглед на това дали участващите държави членки продължават да изпълняват по-обвързващите ангажименти, посочени в член 3 от това решение.

                  (3)

                  В параграф 15 от Препоръката на Съвета от 6 март 2018 г. относно пътна карта за осъществяване на ПСС (2) се предвижда, че върховният представител следва да представи първия си годишен доклад през април 2019 г. или най-малко преди съответния Съвет по външни работи през първата половина на годината, за да се вземат предвид актуализираните национални планове за изпълнение, представени от участващите държави членки до 10 януари 2019 г. В параграф 16 от посочената препоръка се предвижда, че въз основа на доклада, представен от върховния представител, Военният комитет на Европейския съвет следва да представи на Комитета по политика и сигурност военно становище и препоръки, така че да може той да подготви до месец май всяка година прегледа на Съвета за това дали участващите държави членки продължават да изпълняват по-обвързващите ангажименти.

                  (4)

                  В параграф 26 от Препоръката на Съвета от 15 октомври 2018 г. относно последователността за изпълнението на по-обвързващите ангажименти, поети в рамките на постоянното структурирано сътрудничество (ПСС), и набелязването на по-конкретни цели (3) се предвижда, че върховният представител следва да вземе предвид тази препоръка в годишния доклад относно ПСС, който ще подпомогне оценката на изпълнението на по-обвързващите ангажименти от всяка участваща държава членка.

                  (5)

                  На 19 ноември 2018 г. Съветът прие Решение (ОВППС) 2018/1797 (4) за изменение и актуализиране на Решение (ОВППС) 2018/340 за установяване на списък на проекти, които да бъдат разработени в рамките на ПСС.

                  (6)

                  На 22 март 2019 г. върховният представител представи на Съвета годишния си доклад относно състоянието на осъществяването на ПСС, включително изпълнението от всяка участваща държава членка на поетите от нея ангажименти в съответствие с нейните актуализирани и преразгледани национални планове за изпълнение.

                  (7)

                  Въз основа на това Съветът следва да приеме препоръка за оценка на напредъка, постигнат от участващите държави членки при изпълнението на поетите в рамките на ПСС ангажименти,

            ПРИЕ НАСТОЯЩАТА ПРЕПОРЪКА:
      I.   Цел и обхват

                  1.

                  Целта на настоящата препоръка е да се направи оценка на приноса на участващите държави членки за изпълнението на по-обвързващите ангажименти, поети в рамките на постоянното структурирано сътрудничество (ПСС), въз основа на годишния доклад за състоянието на осъществяването на ПСС, представен от върховния представител на 22 март 2019 г. (годишен доклад), като се използва информацията, предоставена от участващите държави членки в техните национални планове за изпълнение (НПИ).

                  2.

                  В настоящата препоръка са взети също предвид докладите на участващите държавите членки от 2019 г. до Съвета относно напредъка в изпълнението на проектите по линия на ПСС през 2018 г. и доклада относно първоначалните поуки, извлечени от проектите по линия на ПСС, изготвен от секретариата на ПСС.

            II.   Констатации и оценка

                  3.

                  Първият годишен доклад на върховния представител бе приветстван като надеждна основа за оценка от страна на Съвета на хода на осъществяването на ПСС, включително на изпълнението на ангажиментите на всяка участваща държава членка.

                  4.

                  Следва да се осигури съгласуваност между ПСС, координирания годишен преглед на отбраната (КГПО), Европейската програма за промишлено развитие в областта на отбраната и бъдещия Европейски фонд за отбрана, както и с други инициативи на ЕС в областта на отбраната, за да се допринесе за постигането на нивото на амбиция на Съюза в областта на сигурността и отбраната. В този контекст се припомня, че върховният представител/заместник-председател/ръководител на Европейската агенция за отбрана (EDA) беше приканен да продължи да насърчава допълнителни полезни взаимодействия и съгласуваност между инициативите на ЕС в областта на отбраната, като провежда тесни консултации с държавите членки.

                  5.

                  Със своите настоящи и бъдещи усилия участващите държави членки демонстрират своя принос за изпълнението на 20-те по-обвързващи ангажименти, договорени в рамките на ПСС, и предприемат допълнителни стъпки за постигане на нивото на амбиция на Съюза в областта на сигурността и отбраната, с което се повишава както способността на Съюза да действа като гарант на сигурността, така и неговата стратегическа автономност, и се засилва способността му за сътрудничество с партньорите и за защита на неговите граждани.

                  6.

                  Тъй като държавите членки разполагат само с „единен набор от въоръжени сили“, който могат да използват в различни рамки, поради което развитието на способностите на държавите членки в рамките на ЕС ще допринесе и за укрепването на способностите, които с които потенциално разполагат ООН и НАТО.

                  7.

                  С цел да се дадат насоки за по-нататъшното осъществяване на ПСС през този първи етап, Съветът подчертава, че като цяло участващите държави членки:

                              а)

                              са постигнали напредък от гледна точка на ангажиментите, свързани с бюджетите за отбрана и съвместните инвестиции в областта на отбраната. Това следва да продължи и при необходимост допълнително да се засили през следващите години в съответствие с по-конкретните цели;

                              б)

                              са започнали да използват механизми, инициативи и инструменти на ЕС в планирането на националната отбрана, като преразгледания план за развитие на способностите (ПРС), КГПО и Европейската програма за промишлено развитие в областта на отбраната, и са започнали подготовката за Европейския фонд за отбрана за периода 2021—2027 г. Участващите държави членки се насърчават да увеличат усилията си за допълнителна работа по по-обвързващите ангажименти в съответните области, по-специално като използват по най-добрия начин механизмите, инициативите и инструментите на ЕС в националните си процеси на планиране в областта на отбраната. В този контекст е осигурена и ще продължи да се осигурява съгласуваност между резултатите на КГПО и ПРС, от една страна, и съответните процеси на НАТО, например процеса на планиране в областта на отбраната на НАТО, от друга страна, когато потребностите се припокриват, като същевременно се отчита различното естество на двете организации и съответните им отговорности;

                              в)

                              се приканват да постигнат значителен напредък в изпълнението на по-обвързващите ангажименти, свързани с осигуряване на съответствие между съответните им средства за отбрана, по-специално за засилване на съвместното развитие на способностите съгласно ПРС и свързаните с него стратегически контекстуални казуси, които са в процес на разработване, като същевременно се отчита, че това изисква устойчиви усилия в дългосрочен план;

                              г)

                              се насърчават в съответствие с по-обвързващите ангажименти и препоръката на Съвета от 15 октомври 2018 г. относно последователността на изпълнението на по-обвързващите ангажименти и набелязването на по-конкретни цели да продължат да полагат реални усилия за повишаване на оперативната съвместимост и гъвкавостта на своите въоръжени сили; да положат допълнителни съществени усилия по отношение на ангажиментите, свързани с укрепването на наличието и способността за разгръщане на въоръжените сили, включително чрез по-систематичното запълване на съществуващите пропуски в графика на бойните групи на ЕС, базата данни за бързо реагиране и декларациите за изискванията за мисиите и операциите по линия на общата политика за сигурност и отбрана (ОПСО); както и да оптимизират допълнително многонационалните структури и да се стремят към амбициозен подход за общо финансиране на военните операции и мисии по линия на ОПСО; и

                              д)

                              е необходимо да постигнат значителен напредък в преодоляването на недостатъците в капацитета и изпълнението на приоритетите, набелязани в рамките на ПРС, включително ефективно изпълнение на целите по отношение на способностите с висока степен на въздействие, както и при обмислянето на подход на сътрудничество като приоритет в националното планиране, включително с оглед на изпълнението на ангажиментите, свързани с участието, когато е целесъобразно, в големи съвместни или европейски програми за въоръжаване в рамките на EDA, и за оказване на положително въздействие върху европейската отбранителна технологична и индустриална база (ЕОТИБ). Във връзка с това участващите държави членки се насърчават допълнително да предоставят необходимите елементи, даващи възможност за задълбочена оценка на изпълнението на ангажиментите в тази област, включително относно начина, по който проектите за развитие на способностите на участващите държави членки укрепват ЕОТИБ.

            III.   Национални планове за изпълнение

                  8.

                  С цел да се улесни оценката на изпълнението на ангажиментите, представени в НПИ, и да се определят по-добре възникващите тенденции в различните области, участващите държави членки се насърчават допълнително да повишат качеството и детайлността на информацията, предоставена в техните НПИ, като прилагат препоръката на Съвета от 15 октомври 2018 г. относно последователността на изпълнението на по-обвързващите ангажименти и набелязването на по-конкретни цели. Това се отнася по-специално до предоставянето на дългосрочни планове, когато е възможно.

                  9.

                  Участващите държави членки се насърчават да продължат да участват в двустранни диалози със секретариата на ПСС относно прегледа и актуализирането на техните бъдещи НПИ. Участващите държави членки, с подкрепата на секретариата на ПСС, следва да продължат да гарантират прозрачност помежду си и да развиват все повече съгласуваността и последователността по отношение на изискваната информация, която се предоставя в рамките на ПСС и други свързани с отбраната инициативи, включително КГПО. Секретариатът на ПСС се насърчава да продължи да разработва начини за предоставяне на подходяща подкрепа на участващите държави членки.

            IV.   Проекти по линия на ПСС

                  10.

                  Предвид докладите до Съвета относно напредъка по отношение на изпълнението на проектите по линия на ПСС участващите държави членки се насърчават да ускорят работата и да се съсредоточат върху бързото и ефективно изпълнение на проектите, в които участват, за да осигурят осезаеми резултати и продукти, с оглед на изпълнението на по-обвързващите ангажименти.

                  11.

                  Като се вземат предвид извлечените поуки, от началото на следващия кръг от покани за представяне на предложения за проекти по линия на ПСС с оглед на актуализирането на Решение (ОВППС) 2018/1797, участващите държави членки, подпомагани от секретариата на ПСС, се приканват по-специално:

                              а)

                              да предприемат действия в отговор на целия спектър от определените в ПРС приоритети на ЕС за развитие на способностите, включително целите по отношение на способностите с висока степен на въздействие, стратегическите контекстуални казуси, след като бъдат договорени от държавите членки, участващи в EDA, и да вземат предвид констатациите на КГПО;

                              б)

                              да разработят проекти, насочени към използване на сътрудничеството между съществуващите военни способности и да предоставят тези способности за мисии и операции;

                              в)

                              съвместно да представят предложения за проекти от най-малко две участващи държави членки, които следва да бъдат оценени, наред с други критерии, въз основа на нивото на подготвеност на предложението за проект и първоначален общ преглед на финансовите и другите необходими за него ресурси;

                        Секретариатът на ПСС се приканва да представи допълнително по-конкретни критерии за оценка на проектите преди следващата покана за представяне на проекти.

                  12.

                  След 2019 г., с цел да се осигури по-добра съгласуваност и синхронизация на инициативите на ЕС в областта на отбраната и да се обърне специално внимание на по-обоснованите проекти, следващата покана за представяне на предложения за проекти по линия на ПСС ще бъде отправена през 2021 г., без да се засяга бъдещото вземане на решения. Въз основа на извлечените допълнителни поуки, участващите държави членки ще разгледат възможността за преминаване към двугодишен процес. Припомня се, че участниците в проекти имат възможност да включат Комисията, когато е целесъобразно, в работата по проекта, в съответствие с правилата за управление на проектите по линия на ПСС.

            V.   Перспективи

                  13.

                  Участващите държави членки се приканват да преразгледат НПИ с оглед на актуализирането им, когато е целесъобразно, в съответствие с препоръката на Съвета от 15 октомври 2018 г. относно последователността на изпълнението на по-обвързващите ангажименти и набелязването на по-конкретни цели и като се вземат предвид констатациите и препоръките от годишния доклад, и да ги представят до 10 януари 2020 г.

                  14.

                  В допълнение към описанието на хода на осъществяването на ПСС, включително изпълнението от всяка участваща държава членка на нейните ангажименти, в съответствие с НПИ, върховният представител се приканва да представи в годишния доклад за 2020 г. и първите предложения с оглед на процеса на стратегически преглед в края на първия етап на ПСС (2018—2020 г.), като се вземат предвид съответните други инициативи на ЕС, допринасящи за постигането на нивото на амбиция на Съюза в областта на сигурността и отбраната.

         Съставено в Брюксел на 14 май 2019 година.

               За Съвета

               Председател

            F. MOGHERINI

         (1)  ОВ L 331, 14.12.2017 г., стр. 57.

         (2)  ОВ C 88, 8.3.2018 г., стр. 1.

         (3)  ОВ C 374, 16.10.2018 г., стр. 1.

         (4)  Решение (ОВППС) 2018/1797 на Съвета от 19 ноември 2018 г. за изменение и актуализиране на Решение (ОВППС) 2018/340 за установяване на списък на проекти, които да бъдат разработени в рамките на постоянното структурирано сътрудничество (ОВ L 294, 21.11.2018 г., стр. 18).